এনএসআই’র সাবেক মহাপরিচালক ওয়াহিদুল হককে ট্রাইবুনালে হাজির করা হয়েছে। বুধবার বেলা ১১টার পর তাকে আন্তর্জাতিক অপরাধ ট্রাইব্যুনালে হাজির করে পুলিশ। এর আগে মঙ্গলবার তার বিরুদ্ধে গ্রেপ্তারি পরোয়ানা জারি করে আদালত। এদিকে একাত্তরে মানবতাবিরোধী অপরাধের অভিযোগে জাতীয় নিরাপত্তা গোয়েন্দা সংস্থা এনএসআই এর সাবেক ভারপ্রাপ্ত মহাপরিচালক মো. ওয়াহিদুল হককে গ্রেপ্তার করে পুলিশ। মঙ্গলবার বারিধারার বাসা থেকে তাকে গ্রেপ্তার করা হয়। আন্তর্জাতিক অপরাধ ট্রাইব্যুনালের প্রসিকিউটর ব্যারিস্টার তুরিন আফরোজ সাংবাদিকদের বিষয়টি নিশ্চিত করে বলেন, তার আবেদনের পরিপ্রেক্ষিতেই মুহাম্মদ ওয়াহিদুল হককে গ্রেপ্তার করা হয়। তিনি বলেন, সকাল সাড়ে দশটার দিকে ওয়াহিদুল হকের বিরুদ্ধে গ্রেপ্তারি পরোয়ানা জারি করতে আবেদন করি। বিচারপতি আমির হোসেনের নেতৃত্বে দুই সদস্যের আন্তর্জাতিক অপরাধ ট্রাইব্যুনাল তা মঞ্জুর করেন। এরপর সাড়ে বারোটার দিকে খবর পাই তাকে পুলিশ গ্রেপ্তার করেছে। তুরিন আফরোজ বলেন, বুধবার তাকে আদালতে তোলা হবে। গুলশান থানার ভারপ্রাপ্ত কর্মকর্তা-ওসি আবুবকর সিদ্দিক বলেন, মঙ্গলবারই বারিধারা থেকে ওয়াহিদুল হককে গ্রেপ্তার করা হয়। ওয়াহিদুল হকের বিরুদ্ধে ২৮ মার্চ ১৯৭১ সালে রংপুর ক্যান্টনমেন্টে কয়েক’শ মানুষকে হত্যার অভিযোগ রয়েছে বলে জানান তুরিন আফরোজ। এএসআই এর এই সাবেক কর্মকর্তা ১৬ অক্টোবর ১৯৬৬ সালে পাকিস্তান সেনাবাহিনীতে কমিশনপ্রাপ্ত হন। ১৯৭০ সালের মার্চ মাসে রংপুর ক্যান্টনমেন্টে যোগ দেন। ১৯৭১ সালের ৩০ মার্চ সেখান থেকে বদলি হন পাকিস্তানে। ১৯৭৩ সালের ডিসেম্বর পর্যন্ত পাকিস্তানে অবস্থান করে ১৯৭৪ সালে দেশে ফেরেন। এই বছরের শেষে তিনি সেনাবাহিনী থেকে অবসর নেন। পরে ১৯৭৬ সালে পুলিশ বাহিনীতে এএসপি পদে যোগ দেন। ১৯৯৬-৯৭ সালে তিনি এনএসআই’র ভারপ্রাপ্ত ডিজি ছিলেন। সর্বশেষ ২০০৫ সালে পুলিশের অতিরিক্ত আইজিপি হিসেবে অবসর নেন।